Ouro Puro nace coa idea de facer unha aposta polo sector primario, o medio rural e unha economía sostible, apostando por poñer en valor os recursos que a natureza nos ofrece ó tempo que a coidamos, mentres aproveitamos e contribuímos de forma importante a conservación da biodiversidade do noso entorno e a xerar riqueza.\nMel e Derivados Servizos Onde Estamos\nLas Colmenas Los Apiarios\nDedicámonos a apicultura, a comercializar todos os produtos que nos ofrecen as abellas, que van dende a produción de mel, cera, pole, xalea real e propóleos ata a cría e selección de raíñas, produción de núcleos, apitoxina, así como asesorar a outros apicultores ou persoas que desexen iniciarse na actividade apícola.\nA principal actividade é a produción de mel de diferentes floracións.\nOfrecemos tamén servizos de polinización a todo aquel produtor agrícola que o demande para incrementar a produción das súas colleitas debido a importante función polinizadora das abellas.\nAs nosas colmeas atópanse situadas principalmente no entorno do Val do Ouro rodeado pola serra do Xistral.\nO tipo de colmea que se usará en maior medida é a tipo langstroth, colmea patentada en América en 1852, este tipo de colmea está composta polas seguintes partes:\nPiso: O piso está cravado ou atornillado a primeira alza, e denomínase cámara de cría. O saínte do piso con respecto a cámara de cría denomínase táboa de voo. A abertura entre o piso e a alza, por entran e saen as abellas denominase piqueira.\nAlzas: A cámara de cría é a primeira alza, normalmente estándar, nela están os cadros con panais de cría, co piso da colmea unida a mesma.\nAlzas melarias, a continuación da cámara de cría colócanse as alzas melaria, onde se acumula a mel, podendo ser de tres tipos segundo a súa altura, a estándar, a tres cuartos e as medias alzas. Nas estándares acopianse 22-23 kg de mel, nas tres cuartos 15 kg e nas medias alzas 11 kg de promedio.\nTeito, é a parte superior da colmea, existen basicamente dous tipos, o denominado teito europeo que é un recadro de madeira e como tapa cartón prensado recuberto de chapa zíncada. O americano que só ten un reborde de madeira nas puntas, confeccionado con táboas de madeira e podendo estar recuberto ou non por chapa.\nEntretapa ou entreteito, nos teitos tipo europeo existe unha entretapa entre a última alza e o teito. A súa función é producir un mellor aislamento xerando unha cámara de aire, esta entretapa produce o espazo de abella necesario entre os cabezais dos marcos e a mesma entretapa. A entretapa non é precisa no teito tipo americano, debido a que é de madeira sólida, só se lle agrega un reborde de madeira para darlle espazo a abella.\nCadros móbiles, en cada alza hai 10 cadros, existen tres medida estándares que corresponden a cada medida de alza, alza estándar, tres cuartos e media alza. Os cadros móbiles son portadores de follas de cera estampada, que é unha folla de cera na cal se imprimen hexágonos para facilitar o traballo da abella. A cera estampada e fixada o cadro por fusión a arames lonxitudinais ou verticais dependendo do caso, por medio de calar producido mediante unha resistencia eléctrica sobres os arames.\nEmprázanse en entornos o máis sans posible, lugares tranquilos e nos que abunde abundante flora melífera para que as abellas teñan abundantes recursos para a produción de mel. A cantidade de colmeas por apiario decídese en función do potencial melífero da zoa aínda que maioritariamente agrúpanse en torno a 50 colmeas por apiario.


Muffins de Rosca con Froitos Vermellos - Pincha\nEsta é unha receita de aproveitamento, despois dos excesos destas datas, van quedando na casa restos de doces e moitas veces non sabemos ben que facer con eles. Coa máxima de “aquí non se tira nada” aproveitamos os restos da rosca ou roscón para facer estes deliciosos pasteis cos que imos triunfar en casa.\n8 rebanadas grosas da rosca cortada en cadrados\n2 culleres de azucre moreno\n¼ de culler de canela\nA pel relada de 1 limón\nAmorodos, arandos ou a froita que teñamos por casa\n80 gr. de azucre branco\n800 gr. de auga\nPrequenta o forno a 220º.\nNun cazo verte o azucre branco e a auga, engade 4 amorodos cortados en anacos e leva a ebulición durante 8-10 m. Reserva.\nNun bol mestura o ovo batido, o leite, o azucre moreno, a canela e a raiadura de limón.\nDispón nunha fonte as rebanadas da rosca e verte por enriba a mestura empapando todo moi ben. Deixa repousar 3-5 minutos.\nEngrasa e enfariña unhas flaneras e coloca nelas as rebanadas de rosca, con coidado de que non rompan e sen esmagalas.\nEnforna durante 15 minutos, deben quedar douradas.\nDeixa arrefriar uns minutos e desmolda aínda tépedas.\nServe tépedo ou a temperatura ambiente cos amorodos ou coa froita que máis che guste, mesmo podes acompañalos de nata ou xeado.\nPreviousPrevious post: Novo Cinema Galego V: Eloy Enciso, a fronteira onírica\nNextNext post:UKESTRA DO MEDIO: A marabillosa orquestra compostelá de ukeleles preséntanos o seu primeiro traballo discográfico


Tratamento 'inmediato' para o carballo de Santa Margarida - Pontevedra Viva\nEva Villaverde e Alberto Oubiña visitan o carballo de Santa Margarida\nXoves 17 de Agosto, 2017 ás 14:43 do Xoves 17 de Agosto, 2017\nO Concello de Pontevedra e a Deputación, a través da Estación Fitopatolóxica do Areeiro, traballarán conxuntamente e "de maneira inmediata" para mellorar o estado do carballo de Santa Margarida, co obxectivo de que non se repitan episodios como o de semanas atrás cando se desprendeu unha póla de 200 quilos de peso.\nAsí o anunciaron o concelleiro Alberto Oubiña e a deputada Eva Villaverde tras visitar este xoves a centenaria árbore xunto a técnicos do Areeiro, quenes detallaron os pasos para seguir.\nUnha vez conseguida a autorización da Xunta, que protexe o carballo ao estar catalogado como árbore singular de Galicia, e o Arcebispado de Santiago como propietario dos terreos, os técnicos esperan iniciar o tratamento pertinente "a vindeira semana", recoñeceu Alberto Oubiña.\nNunha primeira fase, a actuación consistirá na poda dalgunhas pequenas pólas en mal estado que achegan demasiado peso á estrutura da árbore, ademais de aplicar un tratamento contra os insectos que debilitan ao histórico exemplar.\nO plan é tamén reforzar algunhas das pólas e mesmo ir corrixindo o equilibrio do carballo, que segue crecendo cara á estrada. Para todo iso "agardamos contar co beneplácito da Xunta e da institución eclesiástica para continuar un traballo ano a ano de mantemento", explicou o edil pontevedrés.\nEstas son as actuacións urxentes marcadas no informe do Areeiro, pero non serán as únicas, xa que a intención despois será perforar con pequenos buracos a capa asfáltica que rodea a árbore para facilitar que se nutra a través das súas raíces.\n"É fundamental facer un traballo conxunto para salvar o carballo", recalcou Eva Villaverde, para protexer un ben cultural pero tamén para evitar riscos pola caída de pólas, algo que en todo caso é imposible garantir completamente nun exemplar de tan avanzada idade.


O Bng defende o comercio de proximidade e produtores locais no pleno do Carballiño - BadalNovas\nInicio Actualidade O Bng defende o comercio de proximidade e produtores locais no pleno...\nO Bng defende o comercio de proximidade e produtores locais no pleno do Carballiño\nO BNG propón medidas en defensa da cadea de produción, distribución e comercialización local coa que o concello apoie e defenda aos produtores e comercios de proximidade como motor económico para o Carballiño, xerando emprego no territorio, distribuíndo a riqueza entre máis actores, ofrecendo prezos competitivos e asentando poboación no rural.\nPara o BNG a aposta das institucións públicas debe ser pola sustentabilidade, polo próximo, polo local porque tamén é a mellor maneira de contribuír todos e todas neste momento de crise apoiando un comercio de gran calidade. “No contexto da actual pandemia agravouse unha situación crítica que xa viñan aturando os comercios e produtores de proximidade.” Indica a voceira do BNG do Carballiño, Sofía García.\nGarcía demandará a creación dun censo de produtores locais para que se lle dé difusión precisa entre os comerciantes locais, para favorecer as sinerxias entre ambos e que desde o concello se difunda entre a veciñanza os produtores locais e comercios de proximidade. Así como abrir unha liña de axudas que protexan e axuden a comerciantes e produtores.\nPara a voceira do BNG non basta con ter un comercio de proximidade, é preciso contar cunha produción local forte: gandeiros, agricultores, artesáns etc que poidan manter a súa actividade e non perdan colleitas ou a súa produción pola dificultade para vendelos nas tendas e mercados locais. Ou que estes mercados e tendas queden desabastecidos de produtos KM0 pola falta de coñecemento dos produtos que se producen e/ou elaboran á súa porta. Pois “en algúns casos, o descoñecemento dos nosos produtores máis próximos déixaos nunha clara desvantaxe ante grandes superficies e provedores moito máis visibles.”\nPara o BNG tamén é importante establecer impostos a grandes superficies e comercio online para que estas contribúan dun xeito xusto. Demandando a creación dun imposto autonómico ás grandes superficies, como o que xa existe e Cataluña, Aragón e Asturias. E un imposto ao comercio online que compense os gastos municipais que xera: ” se o comercio local paga taxas pola recollida de lixo, o comercio online que xera residuos de paquetería dos que os fondos da administración local se están facendo cargo, tamén debe contribuír ás arcas públicas” declara a voceira nacionalista.\nDesde o BNG consideramos un importante condicionante para a actividade do comercio local o prezo da electricidade tanto para particulares como para comerciantes e produtores, e como país excedentario na produción de electricidade debera repercutir na nosa factura e voltamos demandar a creación da “factura eléctrica galega”, que abarate o prezo da electricidade.\nSofía García remarca que “o noso obxectivo é que as persoas produtoras obteñan o máximo beneficio. Que as actividades agrarias, gandeiras, artesáns, a través da súa transformación e comercialización, sexan un factor de xeración de emprego e dinamización económica neste país. Polo que a cadea de produción, distribución e comercialización de proximidade, ou galega, ten un carácter estratéxico para potenciar a nosa economía e rematar coa dependencia que sofre Galiza tamén no referente ao abastecemento básico de alimentos.”\nO PSOE pide ó concello de Leiro información actual da pandemia\nA Deputación colabora co Mushing Terra de Boborás\nO grupo provincial do PP non entende que o Psoe non apoie o loito oficial\nContratación na Mancomunidade do Carballiño de tres xefes de brigada, tres condutores e nove peóns\nA Asociación de Concellos difundirá un filme para promocionar o Camiño Miñoto Ribeiro\nManuel Baltar: “Preséntome para conseguir dentro de 614 días o mellor resultado histórico en Ourense e Galicia nunhas municipais”\nO BNG do Carballiño segue a criticar o retraso e a falta de iniciativa do alcalde Francisco Fumega


Inicio / NOVAS / Notas de prensa / GALICIA CALIDADE PRESENTE NA PRIMEIRA XORNADA DO SALÓN GALEGO DE GASTRONOMÍA E TURISMO XANTAR\nA XIII edición do Salón Galego de Gastronomía e Turismo Xantar comezou onte consolidado como a gran cita gastronómica de España e Portugal. A Consellería de Economía e Industria, a través de Galicia Calidade, está presente cun stand onde se da mostra de todos os produtos amparados así como información detallada dos mesmos. Ademais ao longo dos cinco días que dura o Salón, tamén se realizarán catas dos produtos así como talleres gastronómicos. Tamén contan cun espazo propio no Salón as empresas asociadas ao selo de garantía Estrella Galicia, Cabreiroá, Customdrinks e Bodegas Nairoa.\nXantar abriu as portas dunha edición marcada pola promoción do Camiño Mozárabe, do Entroido e das máis de 300 festas gastronómicas celebradas en Galicia, en especial daquelas consideradas de Interese Turístico. Tamén deu comezo o VII Encontro Ibérico sobre Dieta e Saúde coa conferencia do presidente da Fundación Española para a Nutrición, o Dr. Gregorio Varela.\nArrincan así 5 días nos que XANTAR contará con 133 expositores entre os que destacan os 18 restaurantes, o 61% dos cales son galegos, que ofrecen 30 menús con prezos comprendidos entre os 12 e os 32 euros (24,7 euros de prezo medio) baseados nos seus produtos autóctonos e de calidade.\nPolo que respecta a Galicia, os menús están adicados a Festas gastronómicas de Interese Turístico como é o caso do San Froilán de Lugo ou as festas como a lagosta de A Guarda, o Entroido de Ourense, o Corpus de Ponteareas ou o Botelo de O Barco de Valdeorras. Non faltará o menú degustación a base de pataca ofrecido polo INORDE. O resto de menús proceden de Parada de Sil e Ría de Pontevedra - Bueu, que participan por primeira vez, e de Terras de Celanova, Riós e Parque Natural Baixa Limia – Serra do Xurés. Unha das novidades desta edición son os menús para celiacos ofrecidos polos restaurantes do INORDE e da Baixa Limia e que contribúen á idea de que gastronomía é saúde e de que Xantar é un salón aberto a todos.\nNo que se refire ás rexións turísticas portuguesas, ademais das Azores, están presentes o Douro, Viana do Castelo e a rexión de Lisboa e Vale do Tejo. As comunidades españolas participantes serán aquelas atravesadas polo Camiño Mozárabe, isto é, Andalucía, Estremadura e Castela e León.


Gala Dacosta FERROL\nDous mozos ferroláns procuran novas liñas de produto para a marca galega\nna planta principal de Cervo, combinando innovación e tradición\n—Como xurdiu a oportunidade de traballar na planta de Cervo?\n—Eloy: Cando me graduei en Deseño Industrial non sabía moi ben por onde tirar, así que fixen talleres de skate e de graffiti, organizaba eventos de drink and drawpero tamén mandei currículos e renovei meu portfolio. Fun á entrevista en Cervo con algúns compañeiros de promoción e comecei en prácticas, logo contratáronme por dous anos.\n—Ana: Grazas a Eloy souben que buscaban a xente de fotografía. Eu levaba algún tempo sen traballar do meu pola pandemia, así que cando tiven a oportunidade enviei o currículo sen pensalo, entrevistáronme e aquí estou.\n—En que consiste o seu traballo en Cervo?\n—(E): No deseño de produto eu fago sobre papel ou a ordenador o concepto, e despois no taller o traballo escultórico de construír esa peza en barro ou escaiola. Logo, ese deseño é o que haberá que replicar.\n—(A): Eu estou no departamento online, fago tanto a fotografía de produto clásica para a web coma bodegóns máis creativos. Ademais o entorno da fábrica é precioso e dame moitas ideas.\n—Son moitas persoas mozas na planta principal de Sargadelos?\n—(E): Hai que ter en conta que en Sargadelos é todo artesán e o moldeado a man require moita práctica, é un oficio. É importante manter ás xeracións vellas segundo vaiamos entrando as novas para preservar a tradición.\n—(A): O que máis me sorprendeu cando cheguei á fábrica foron as mulleres que pintan a pulso as xoias, que son tan pequenas e é un traballo impresionante. Tamén no resto da fábrica hai moitas mulleres.\n—Como é traballar nun enclave declarado Conxunto Histórico e Artístico?\n—(E): A arquitectura do edificio é incrible, e cando vas traballar polo medio do monte ves corzos e raposos, ao final estamos na natureza aínda que sexa unha fábrica. E pola fábrica anda un gato que xa é adoptivo, chamámoslle Isaac porque anda colándose e durme na que era a cama de Díaz Pardo.\n—Que marxe para innovar lles deixan nunha marca tan recoñecible como é Sargadelos?\n—(E): Se es capaz de entender o estilo, dentro das normas tes todo un abanico de posibilidades. O que buscamos é manter o estilo, que unha peza sen selar poidas vela e saber que é de Sargadelos. Tamén hai que seguir un equilibrio: se innovas moito nunha parte, terás que ser máis conservador noutra. Ao final niso consiste o deseño.\n—(A): Eu creo que teño bastante liberdade creativa. Elixo as localizacións, o tema e fíanse do meu criterio. As fotografías sempre pasan por unha revisión por manter o estilo, pero o lugar no que estás e o bonitas que son as pezas préstanse a un tipo de fotografía. É un sitio con moita historia e moita tradición e coas paisaxes váiseche a mente a certo tipo de imaxe, todo é moi inspirador.\nArchivado en: Ferrol ciudad Sargadelos Fotografía


O catálogo de Ouvirmos disponíbel nas tendas de música-on line de todo o globo – aCentral Folque 2004 – 2006\nO catálogo de Ouvirmos disponíbel nas tendas de música-on line de todo o globo\nOuvirmos convértese na primeira editora galega que ofrece o servizo de descarga de cancións en formato mp3 desde plataformas dixitais de todo o globo.\nDESDE HOXE EN:\nGostas de levar a música para outra parte? Aqui tes a solución. Descarga o teu rexistro histórico preferido desde Xenebra, o Río da Prata ou Hong Kong; de día ou de noite, chova ou escampe. Non podes prescindir de ningunha peza? Pois descarga toda a colección A Tiracolo e lévaa sempre enriba.\nPodes baixar todos os temas de Ouvirmos desde as máis importantes plataformas provedoras de contidos dixitais da rede. Máis de 130 cancións por 1$ cada unha, máis de 400 min. dispostos para o teu ordenador ou reprodutor de mp3.\nPara viaxar co primeiro disco galego no peto …e axiña tamén co último (Ecléctica Ensemble).\nE isto é só o comezo…\nPosted by Folque / Marzo 23, 2006


‘SaborEarte’ chega a Soutomaior con ostras e viño como protagonistas - 2021\nXoves, 06 Mai 2021 10:03\nO vindeiro sábado, 8 de maio, ás 18:00 h, o Castelo de Soutomaior acollerá o segundo evento saborEarte. Esta iniciativa cultural, que aúna gastronomía e fotografía está subvencionada polo programa ‘Ou Teu Xacobeo’ , contará con accións semanais durante todo o mes de maio. Cociñeiros, produtores locais, hostaleiros, autoridades e bloggers gastronómicos daranse cita nun showcooking con charla e degustación dirixido por Miguel Mosteiro, de Gastrolab Arousa e que tamén contará coa participación dos chefs Fran Sotelino e Rebeca Moares.\nNesta ocasión, os viños da D.Ou. Rías Baixas, da subzona de Soutomaior e o marisco, tamén da zona e coas ostras como protagonistas, marcarán as receitas propostas. Ademais do contido do showcooking e a degustación, os produtos locais tamén centrarán a charla entre os participantes, que poñerán o foco nas súas características, particularidades e historia, situándoos como recursos de gran valor para a promoción turística da zona e do Camiño Portugués da Costa.\nO evento tamén contará coa intervención de Adolfo Enríquez, fotógrafo profesional, que realizará unha reportaxe dos produtos e os pratos elaborados e que abordará a charla desde a perspectiva da imaxe, destacando a importancia da fotografía gastronómica como elemento para a promoción turística.\nO evento de Soutomaior será o segundo dun total de 5 citas presenciais que percorrerán o Camiño Portugués da Costa durante o mes de maio.\nO pasado venres, 30 de abril, a iniciativa arrincaba no Rosal, cun acto no que os grelos, o mel e os viños da D.O. Rías Baixas O Rosal foron os protagonistas.\n‘SaborEarte’ chega a Soutomaior con ostr…


Letras Vaqueiras » Manolo Escobar\nPosts etiquetados ‘Manolo Escobar’\nMartes, 29 de Outubro, 2013\nCON poucos días de diferenza, veñen de morrer dous pesos pesados da música, cada un no seu eido. E aínda que o que facían os dous era o mesmo, cantar, é máis que probable que os afeccionados de Lou Reed aborrezan o estilo de Manolo Escobar e viceversa. Mirarante mal se no ambiente dun deles falas ben do outro. E se vas de culto, non podes, nin de broma, dicir que Escobar ten temas interesantes. As cancións do de Almería usáraas a miña profesora de Literatura de segundo de BUP para ilustrarnos, por un lado, sobre a linguaxe popular e a copla, e, por outro, sobre a permanencia dos roles machistas (a base era, obviamente, a canción da minisaia). Co cantante do delirante ‘Porompompero’ pasoume como con Julio Iglesias: de adolescente parecíanme insufribles, símbolo dunha España casposa e retrógrada, e, co paso dos anos, fóronse facendo máis soportables, ata o punto de facerme sorrir cando escoitei as súas cancións en sitios tan estraños como un hotel de Bangkok.\nAgora, unha vez mortos, os dous son, polo menos por uns días, os mellores do mundo mundial, e nos perfís biográficos fálase de creatividade ou coleccións de arte contemporánea, esquecendo, por exemplo, sustancias e franquismos (respectivamente). Esa é unha gran cousa que ten o paso do tempo, que pon cada cousa no seu sitio e dulcifica xenreiras. O malo é que agora nunca saberemos se haberá algún carro perdido no lado salvaxe.\nTags: De re varia, Lou Reed, Manolo Escobar, música


Demandan ao 'youtuber' Javier Oliveira por "acosar" a unha moza e a súa nai desde a súa canle | Noticias Vigo\nDemandan ao ‘youtuber’ Javier Oliveira por “acosar” a unha moza e a súa nai desde a súa canle\nAs demandantes son María Rubio, coñecida na internet como Miare, e a súa nai, Antonia Sánchez. Sofren “incesantemente” todo tipo de insultos, como “anacos de merda” ou “fillas da gran puta”.\nPublicado por Noticias Vigo o día 29/09/2019 na sección de Internet\nMaría Rubio, de 22 anos, coñecida na internet polo nome de Miare, e a súa nai, Antonia Sánchez, interpuxeron unha demanda contra o youtuber Javier Oliveira, quen durante meses e cunha periodicidade case diaria publicaría decenas de vídeos infestados de insultos contra nai e filla desde a súa canle, no que ten 245.000 subscritores.\nNun comunicado, as demandantes afirman que Oliveira (de 35 anos) dedícase a “acosar” a ambas as desde a súa canle en Youtube. Segundo a demanda, xa admitida a trámite polo xulgado, o youtuber “emprendeu unha campaña de desprestixio contra as demandantes que dura varios meses, cunha fervenza de vídeos incesante, repetitiva e case-obsesiva na que lles dirixe todo tipo de insultos”.\nA demanda, asinada polo avogado David Bravo, expón que o youtuber convertería o seu espazo nunha sorte de canle temática sobre as dúas demandantes, desde o que incesantemente debulla as súas vidas mentres as insulta chamándoas “cachos de merda”, “lerchas”, “fillas da gran puta”, “malas persoas”, ” gentuza”, “enfermas”, “anacos de merda”, “fracasadas”, afirma que teñen unha “puta seita”, que Miare é unha “puta enferma”, que só consegue medrar na súa carreira por deitarse con determinadas persoas influentes e que só logra atención subindo a Instagram fotos en suxeitador, que nunca lla ” follaría” porque “ten o pelillo de escoba, como unha alfombra vella e andares de montar en pony”, que se tivese que elixir entre ela ou unha cascuda quedaba coa cascuda e que ademais a súa nai, a tamén demandante Antonia Sánchez, é unha “vella tola” e unha ” payasa” con “o cona moi vello para facer gilipolleces”.\nÁ súa vez, numerosos seguidores do youtuber, encárganse de difundir, repetir, multiplicar e facer chegar os insultos do seu ídolo ás demandantes, especialmente á filla, que con 900.000 seguidores en Youtube decidiu deixar de subir contidos en diferentes espazos da internet para evitar os comentarios. A demanda apela á coñecida doutrina do Tribunal Constitucional que rexeita a existencia dun pretendido dereito ao insulto e que cualifica como vulneración do dereito á honra as expresións obxectivamente inxuriosas e innecesarias para transmitir a opinión ou información que se desexe manifestar.\nA demanda sinala ademais que os vídeos están cheos de anuncios publicitarios, cos que o demandado saca un importante beneficio económico e o propio demandado fixo varias referencias burlonas ao diñeiro que gaña grazas a falar das demandantes.\nSolicítase coa demanda a indemnización de 30.000 euros para cada unha das dúas demandantes, o cesamento da conduta difamatoria, a lectura polo youtuber demandado do fallo da sentenza desde a súa canle semanalmente durante un mes e o pago das costas do procedemento.\n“Gaña diñeiro á conta de vexarme diariamente”\n“Levo varios meses vendo como este señor gaña diñeiro na súa canle á conta de vexarme diariamente. Pensei que, se non lle contestaba, el mesmo pasaría a outra cousa, pero o ataque non fixo máis que incrementarse día tras día e con 35 anos fixo disto o seu oficio”, sinalou María Rubio, Miare.\n“Os insultos diríxense contra a miña filla e todos os que a rodeamos, non só eu, senón tamén os seus amigos, a xente coa que traballa e ata os seus avogados”, advirte Antonia Sánchez. “Pretende humillala e illala. Que ninguén queira estar preto e pasar a ser o próximo obxectivo”.\nO avogado asinante da demanda, David Bravo, é o mesmo que levou os casos do portavoz de FACUA-Consumidores en Acción, Rubén Sánchez, contra Luís Pineda e Ausbanc; de Carlos Fernández Guerra, coñecido excommunity manager da Policía; e, ante o Tribunal Supremo, do xornalista Máximo Pradera contra o tamén xornalista Antonio Naranjo, asuntos que terminaron todos coa estimación das súas demandas e condenas pola vulneración do dereito á honra dos seus defendidos.


O CARTAFOL DO VENTO: decembro 2009\nO alumnado de 1º ESO confeccionou tarxetas de Nadal que incluían unha felicitación e a recomendación dunha obra literaria. Os gañadores do concurso organizado polo Equipo de Normalización e Dinamización Lingüística recibiron un agasallo e un diploma.\nPublicado por ocartafoldovento ás 23:30 Ningún comentario:\nEtiquetas: nadal, tarxetas\nComo é tradición nos últimos anos, o Equipo de Normalización e Dinamización Lingüística agasallou a toda a Comunidade Educativa cun calendario do ano novo. O deseño foi realizado pola alumna Melisa Santiago Nieto.\nPublicado por ocartafoldovento ás 00:23 1 comentario:


Quen somos - Fujian Shengyang Pipeline Technology Co., Ltd.\nFujian Shengyang Pipeline Technology Co, Ltd foi fundada en 2007. Está situado na zona de investimento Fuzhou Yuanhong en Fujian, preto do aeroporto internacional de Fuzhou Changle. Está a só 40 minutos da zona de reforma experimental integral de Pingtan e ten unha situación xeográfica única. A compañía ten un capital social de 10,88 millóns de yuanes. A partir dunha fábrica de pequena escala, converteuse nunha empresa nacional de alta tecnoloxía especializada na fabricación de novos tubos de plástico. En 2011, a compañía estableceu unha base de produción na rexión suroeste da zona de desenvolvemento económico de Changming en Guizhou e estableceu Guizhou Shengyang Pipeline Technology Co., Ltd. Ao mesmo tempo en Pequín, Shanghai, Guangzhou, Kunming, Changsha, Xi ' an, Chongqing, Jiangxi e outras grandes provincias e cidades para establecer sucursais e oficinas, redes de venda en todo o país.\nDespois de anos de continuo desenvolvemento e innovación, a serie de produtos está completa, cubrindo novas series de tubos de plástico como o abastecemento de auga PE / PP / PVC, drenaxe, gas, minería, química, municipal e enerxía eléctrica. O tubo composto reforzado con cinta de aceiro perforado ten especificacións completas e o rendemento do produto ten as vantaxes do aceiro e do plástico. O diámetro máximo da produción de tubos de abastecemento de auga de HDPE pode chegar a Ф1200, o diámetro máximo do sistema de drenaxe e alcantarillado alcanza o diámetro interno Ф2400 e os accesorios para tubos están completos.\nShengyang Pipeline toma a innovación da tecnoloxía e aplicación de produtos como o fundamento da empresa. Sempre segue o ritmo da tecnoloxía avanzada de tubos de plástico estranxeiros e toma o desenvolvemento e a aplicación de novos materiais químicos de construción como a dirección principal da industria. Absorbe tecnoloxía avanzada e mellore a competitividade no mercado de toda a empresa. A compañía pasou a certificación ISO9001, ISO14001, OHS18001 e a certificación da etiqueta ambiental do produto de China. En 2018, foi galardoado co "Top 500 chinés" e é unha unidade provincial que honra os contratos e é fiable. Shengyang Lab foi acreditado polo Servizo Nacional de Acreditación de China para a Avaliación da Conformidade.\nDende a súa creación, Fujian Shengyang Pipeline Technology Co, Ltd adhírese á filosofía empresarial de tomar a calidade como base, os clientes como núcleo, a innovación como alma e o obxectivo de crear valor para os clientes. Mellorar continuamente o nivel de xestión da empresa, cun novo punto de partida, maior velocidade, mellor servizo no novo aspecto do bosque empresarial.


QUINTORAMO: February 2014\nUn ano máis imos celebrar o Entroido e temos que ir pensando de que nos imos disfrazar.\nComo este curso estamos a levar a cabo un proxecto que se titula "Por terra, mar e aire" todo o cole vaise disfrazar de diferentes animais e cada ciclo está elaborando uns disfraces moi chulos.\nA nós , os do 3º ciclo, tocounos ir de aves e as escollidas foron os ANGRY BIRDS, eses paxaros algo raros que sempre están enfadados.\nDespois de moito traballo e algún quebradeiro de cabeza chegou o día de ensinar todo o noso traballo.\nEmpezamos a primeira hora da mañá: disfrazámonos, pintámonos a cara e baixamos ao salón de actos para o festival. Estaba o salón cheo de familiares. Todos os cursos fixeron algo: uns cantaron, outros interpretaron unha pequena obra...e nós, os de 5º, xunto cos nosos compañeiros de 6º interpretamos unha canción con diversos instrumentos. Era bastante difícil e costounos bastante aprendela pero ao final saiunos ben. Temos que dicir que os nenos e nenas de 2º acompañáronnos cantando. Quedou chulísimo.\nDespois saímos polos arredores dando un pequeno paseo e ao chegar de volta ao cole.....\nHai que pasar por el e ter coidado xa que che pode caer unha pouca auga ou algo de fariña...e ao saír del unha rosquilliña, orella ou freixó para darnos unhas poucas forzas.Aquí vos deixo unhas imaxes para que vexades que ben o pasamos. ATA O PRÓXIMO ANO!!!\nPublicado por Lucía Rojo Iglesias ás 13:44 Ningún comentario:\nBueno, pois si que lle fixeron caso ao Corruptor ese. Tiñades que ver a case todos cun chupetiño, algúns moi contentos por certo, e cun babeiro tod@s guap@s. Aquí tedes unha pequena mostra\nPor último, leuse o último mandato deste Meco tan peculiar e...a que non sabedes o que nos mandou?\nVIR AO COLE SEN DEBERES. XENIAL, NON NOLO PODIAMOS CRER!!!!!!!!!!De súpeto estalou un alboroto tremendo, e non era para menos\nPublicado por Lucía Rojo Iglesias ás 13:29 Ningún comentario:\nEtiquetas: Meco III\nAquí estamos outra vez co Sr. The corruptor. Hoxe tivo a brillante idea de mandarnos traer un chupete e un babeiro. Que vos parece? Pois si que está ocurrente.\nEstaremos ollo avizor e....se alguén non o trae.......meterémoslle unha multa. Jajaja\nPublicado por Lucía Rojo Iglesias ás 13:46 Ningún comentario:\nEtiquetas: Meco II\nXa chegou o ENTROIDO ao RAMO ....The Corruptor Chourizo fixo a súa aparición o pasado venres....é moi.......ejem...non sabería como definilo.\nPois nada, que se sentou na entrada do noso cole e agora non hai quen o mova de alí. é máis, hoxe deixounos un recadiño: disque mañá hai que levar un diadema ou coroa para decorar a cachola. Hai que ver as cousas que di, veremos mañá se alguén lle fixo caso.\nPois si que lle fixeron caso. Mira que guapiñas están estas rapazas!!\nPublicado por Lucía Rojo Iglesias ás 13:45 Ningún comentario:\nEtiquetas: Meco I\nOnte tivemos outra visita. Esta vez tratábase de Jesús López Bergantiños,un Garda Civil que nos veu falar dos riscos que corremos ao navegar por internet. A charla estaba dirixida aos nenos/as de 3º ciclo(5º e 6º).\nResultou moi interesante e aprendimos, por exemplo, que non hai nada gratis, que a xente non invirte o seu tempo e os seus coñecemewntos a cambio e nada. Explicounos que é unha rede social e o que non debemos facer se temos unha: hai que tomar certas precaucións como non colgar fotos que non poñeriamos no taboleiro do cole, non dar información persoal a xente que non coñecemos, non aceptar "amigos" polo mero feito de aumentar a lista, etc. Tamén nos falou e ensinou un Código Penal, que é un libriño onde veñen recollidas as faltas ou delitos que pode cometer alguén e os castigos ou penas que lle poden caer, sexa ou non maior de idade. Díxonos que era o que miraban os xuíces. Quedáronlle tantas cousas que contarnos que ao mellor volve a finais de curso. Diego, que saiu voluntario para ler un pouco do Código Penal,pediulle tocar a súa chaqueta, que lle facía moita ilusión. Jesús deixoulle tocala e púxolla enriba...jajaja.....estaba moi gracioso!\nPublicado por Lucía Rojo Iglesias ás 04:27 Ningún comentario:\nEtiquetas: Garda Civil\nHoxe veu Manel, un bombeiro que nos explicou que temos que facer no caso de que haxa un incendio no colexio.Realmente aprendimos moitas cousas.Aquí están os pasos a seguir:\n1. Pechar todas as ventanas.\n2. O/A encargado de clase tocaría a porta para ver se está quente. Se é así todos deberemos ir ao final da aula(quere dicir que o incendio está ao outro lado da porta)e quedarnos alí. Se a porta está fría deberá abrila un pouco e comprobar se fóra hai fume, ao comprobar que non hai imos saíndo.\n3. Da clase temos que saír EN FILA, EN ORDE e EN SILENCIO. É moi importante o silencio xa que pode que alguén estea nun servicio ou nun armario pedindo axuda e non o escoitemos.\n4. Baixaremos polas escaleiras que están en fronte á nosa clase. Como nós estamos na seguna planta debemos ir pegados ao pasamán. É moi importante isto porque os da 1ª planta irán pegados á parede. A clase que sae primeiro é a que está máis cerca das escaleiras. Antes de baixar debemos petar nas portas veciñas para avisar aos demais, por se non se enteraron.\n5. Ao saír da clase non collemos nada (nin mochilas, nin abrigos...) e o último da fila collerá unha silla e a porá fóra, coa porta pechada. Así cando cheguen os bombeiros saberán que esa aula está evacuada.\n6. Baixaremos(se é o caso tapando o nariz) e sairemos pola parte esquerda da porta principal ata chegar ao punto de encontro, que será detrás da segunda canasta.\n***No caso de estar na aula de inglés, como está no mesmo pasillo seguiranse os mesmos pasos.\n***No caso de estar na aula de música faremos o mesmo pero baixando polas escaleiras do outro lado. Nese caso sairemos pola parte dereita da porta que dá ao patio cuberto e o punto de encontro será ao lado do pavillón.\n***No caso de estar na aula de plástica a baixada realizarase pegados á parede, xa que está na primeira planta, e a saída será pola parte esquerda da porta que dá ao patio cuberto.\n***Se alguén está no servicio debe unirse ao primeiro grupo que atope e non dar voltas buscando á súa clase. Para calquera URXENCIA chamar ao 112\nPublicado por Lucía Rojo Iglesias ás 12:29 Ningún comentario:


Visitas ao patrimonio tudense (III)\nAgora que xa a climatoloxía anima a un paseo de vagar continuamos coas recomendación de novas visitas a elementos, menos coñecidos ou valorados, do noso patrimonio cultural espallados polos territorio do noso concello e que son merecentes de ser apreciados polos nosos veciños e visitantes polos seus valores.\nCompletamos as achegas realizadas anteriormente e que os interesados poden consulta en http://tudensia.blogspot.com/p/visitas-ao-patrimonio-tudense.html\nPetroglifos da Macoca – Camiño do Raposo, Pazos de Reis\nImaxe tomada de http://megaliticia.blogspot.com/2019/04/petroglifos-camino-do-raposo-macoca.html\nNas abas do Alto dos Cubos atopamos este xacemento de gravados rupestres realizados sobre laxes de granito ao aire libre. Na actualidade presentan unha abondosa erosión natural pero tamén están afectados por antigos traballos de cantería no lugar e, posiblemente, pola pista agora asfaltada que vai dende A Macoca ata Circos. Os motivos destes gravados son liñas e cazoletas de diversos tamaños. Este tipo de xacementos corresponden á Idade do Bronce, aínda que non é doado atribuírlle unha cronoloxía concreta.\nA actual provincia de Pontevedra é unha zona moi rica en xacementos de gravados rupestres, pero curiosamente no territorio tudense son escadas as estacións de petroglifos que temos documentadas, entre elas este pequeno conxunto de gravados.\nPonte da Veiga, Rebordáns-Guillarei\nLocalizada sobre o rio Louro, na Veiga homónima, nos límites entre as parroquias de Rebordáns e Guillarei, é popularmente coñecida como “ponte romana” aludindo a súa pretendida antigüidade que é retrotraída ata tempos da romanización. Esta denominación está amplamente estendida por numerosos lugares de Galicia e, na practica totalidade dos casos, a estrutura actual que podemos contemplar corresponde coa época medieval.\nEsta ponte posúe unha estrutura con arcos apuntados, de factura medieval con múltiples reconstrucións posteriores derivadas das enchentes do río Louro e Miño. Esta obra medieval queda testemuñada nas marcas de canteiro que podemos ollar na parte interior dos arcos, especialmente no que están na parte de Rebordáns que Ernesto Iglesias Almeida data no século XII namentres que os outros arcos, xa apuntados, corresponden ao século XIV e que tamén conservan signos lapidarios.\nUnhas reconstrucións documentadas desta ponte foi realizada no ano 1792 reconstruíndo os seus peitorís, nos que foi colocado un escudo da cidade, trasladado de lugar no pasado século.\nEsta ponte formaba parte do camiño real que dende Tui conducía cara Salvaterra e o Condado.\nO cruceiro e peto de ánimas de San Bartolomeu\nEste é posiblemente o cruceiro máis monumental dos que se conservan no noso concello.\nA súa localización orixinal era nunha das entradas á cidade, onda a chamada Porta de San Francisco da muralla dos século XVII e XVIII nas proximidade do actual Liceo Casino ou o monumento a José Calvo Sotelo para Ernesto Iglesias. Pola súa banda, Suso Vila mantén que este cruceiro estaba fronte ao convento franciscano e foi trasladado de lugar en torno a 1840 cando se realizaron as obras da nova estrada a Vigo e Castela que afectan á propia organización do espazo da Corredoira.\nNo pedestal cuadrangular atopamos unha inscricións que informa sobre a orixe deste cruceiro: AÑO 1770. CON LICENCIA DE M(uy) N(oble) I L(eal) CIVDAD MANDARON AZER I PINTAR ESTA OBRA PIO COSTEARON I PAGARON POR DEBOXION A DIOS EL PROCURADOR DN PEDRO BARROS I SV MUGER DA QUITERIA ROSALIA DURAN IÑIGO I ARZE. Este Pedro Barros foi procurador da cidade, o único cargo de elección popular no goberno municipal tudense, pois os rexedores eran nomeados polo bispo e Cabido, como corresponde a unha cidade de férreo señorío episcopal.\nNo fuste están representadas as imaxes de Santa Quiteria e San Pedro, en lembranza dos doantes, xunto a diversos símbolos da paixón de Cristo; a cruz asentada sobre un capitel composto posúe un Cristo crucificado no fronte e no dorso a representación de Nosa Señora das Angustías, nunha talla que testemuña a súa calidade.\nFinalmente resaltar que na inscrición figura que o cruceiro estaba pintado, como era a norma xeral en todas estas construcións, que hoxe o gusto contemporáneo transfórmaas, cunha falsa pretensión de orixinalidade, suprimindo a pintura e deixando a pedra á vista, o que nunca pretenderon os artífices dos cruceiros que sempre estaban pintados.\nInmediato ao cruceiro está un peto de ánimas, que estaba vinculado ao cruceiro na súa localización orixinaria e que foi trasladado ao mesmo tempo. Conserva os elementos tradicionais deste tipo de construcións, promovidos polas confrarías de ánimas ou pola devoción popular. Presenta un nicho con arco que protexe a un pequeno retablo, con tres imaxes de penitentes no Purgatorio (entre un bispo tocado coa mitra) sinalando a igualdade de trato no Xuízo Final, e sobre eles o Espírito Santo na tradicional forma de pomba. No piar conserva o peto para as esmolas, unha rexa de protección no retablo e un espigón para recoller as ofrendas, especialmente as mazarocas de millo.\nCapela de Nosa Señora do Camiño - Rebordáns\nEsta capeliña, situada á beira do Camiño de Santiago, é unha obra reedificada no século XVII sobre os restos dunha ermida anterior. Suso Vila relaciona esta capela cun hospital medieval, Santa María de Bongoi, promovido polo arcediago tudense Fernan Eans en 1246.\nA imaxe de Nosa Señora é unha talla pétrea de época medieval, século XV, que corresponde á representación da Virxe do leite, que alimenta ao seu filliño.\nXulio Sigüenza recolle que segundo unha antiga tradición, esta talla foi escondida polos aldeáns ante o avance dos mouros; reencontrada tempo despois decidiuse construír un templo para custodiala. A fama curandeira da Virxe do Camiño, tamén denominada da Terra, pola súa estraña reaparición, era moi común entre as mulleres. Moitas chegaban dende aldeas afastadas de Portugal, xa paridas coas súas criaturas nos brazos para bendicir a imaxe, portando ofrendas e esmolas por dar a luz descendentes sans. Unha tradición moi habitual ata tempos recentes, vinculada á presentación dos neniños á Nosa Señora.\nCapela de San Nomedio en Malvas\nA actual ermida ou capeliña dedicada a San Nomedio en Malvas é unha obra contemporánea. Dende 1976 procedeuse a recuperación do lugar, substituíndo os eucaliptos por carballos e de seguido erguese a actual capela e a zona contigua de esparexemento, que, sobre todo no verán, resulta un agradable lugar.\nSan Nomedio posúe unha longa historia. Xulio Sigüenza documenta que hai noticias sobre a súa existencia que se remontan ó ano 1529, a pesar de que nesas datas, segundo documentos, xa se atopaba practicamente derribada. En 1789 deben ser suprimidas as misas no seu interior por atoparse nun estado deplorable. Será en 1854 cando se deixe de utilizar a ermida definitivamente, empregándose a continuación, xa moi danada a súa estructura, para aloxar gando. As súas pedras, como ten ocorrido noutros moitos monumentos, acabarían arrincadas e transportadas para casas e muros próximos cara a 1945.\nNeste lugar se celebraba unha romaría, o segundo domingo de agosto, dedicada a San Vitoria e San Nomedio, “amigos en amores”, que era das mais concorridas da contorna. Se subía ata este lugar nos tempos de seca para implorar a chuvia. Existía a tradición de mollar ao santo, tocándoo coas mans molladas en auga, para que o santo soubese que querían os romeiros. Agora xa non se lle bota auga enriba senón que se lle toca o rostro cun pano húmido, mantendo a tradición secular.\nCastro Alto do Cubos – Cabeza de Francos, Pazos de Reis\nEste castro, situado nas abas do Monte Aloia é un dos exemplos máis destacados da cultura castreña en Tui.\nEste castro do “Alto dos Cubos” esta estruturado en tres niveis ou recintos, un superior e mais elevado que está defendido por una muralla pétrea que delimita o seu perímetro, e outros dous recintos situados en dúas terrazas en pendente cara ao noroeste, magnificamente defendidos polas condicións naturais do terreo. Estamos diante dun exemplo dos chamados, castros de ladeira de monte. Hoxe podemos contemplar diversas estruturas habitacionais deste castro, en concreto no cume existe un sector consolidado de 190 m2 con tres vivendas circulares, dúas delas con vestíbulo, e parte da muralla defensiva deste castro.\nNa Idade do bronce este lugar foi ocupado por unha comunidade humán do que hoxe coñecemos como cultura castreña. Diversas escavacións foron realizadas neste lugar: nos anos 1933-1935 polo grupo “Ultreya” tudense, dirixido por Manuel Fernández-Valdés Costas, coa colaboración de Xosé María Álvarez Blázquez, logo continuadas no ano 1954 baixo a dirección do Comisario Provincial de Excavacións, José Filgueira Valverde, e finalmente no ano 1997 unha nova intervención pola Escola Obradoiro de Restauración tudense coa dirección do arqueólogo tudense Juan José Perles Fontao, recuperando e consolidando os restos anteriormente descubertos.\nA adscrición cronolóxica é ampla; dende o século VII a.C. ata os primeiros tempos da nosa era, pero podemos valorar como o momento temporal de maior ocupación deste castro o situado entre os séculos II a C. ata o III d. C. pois o material arqueolóxico atopado posúe ampla influencia romana: tegullas, sigillata…\nO enclave castrexo do Alto dos Cubos parece ter cobrado un certo protagonismo a partir do século II a.C. coa ampliación do seu espazo habitacional que estaría en correspondencia coa existencia, na nosa demarcación, dunha estrutura social prerromana, un “populus”. Este xacemento do Alto dos Cubos asumiría, segundo Perles Fontao, ata a chegada dos romanos, un papel de cabeceira de comarca concentrando á poboación en detrimento doutros enclaves, como o situado no outeiro tudense.\nNo decurso da invasión napoleónica, durante o cerco de Tui neste outeiro estaba unha posición avanzada do campamento localizado no Marco de Freande que dirixía o procurador do xeral da cidade, Juan Ramón de la Barcia.\nMáis aló do seu interese patrimonial o Alto dos Cubos é un excepcional miradoiro sobre a cidade de Tui e o val do río Miño.\nBiblioteca do Seminario Menor\nLogo da fundación do Seminario Concilar, no ano 1850, no antigo convento franciscano de San Antonio, polo bispo Francisco Casarrubios Melgas xa existe unha biblioteca, que amplía o seu sucesor o tudense Telmo Maceira Pazo, acordando para elo o traslado da escola publica ata daquela neste lugar á un inmoble na actual rúa Sanz. Os libros do bispo Maceira e os fondos do mosteiro de Oia enriquecen a colección bibliográfica.\nEn 1945 o bispo Fr. José López Ortiz amplía o Seminario sendo desmontada a biblioteca e trasladada a súa actual localización. En 1959 co traslado da sede episcopal a Vigo ficaron en Tui, logo da oposición do concello ao traslado da biblioteca, o fondo histórico e de humanidades.\nHoxe é un espazo cheo de sabor, testemuño da intensa acción educativa e cultural desenvolvida dende o Seminario ao longo destes 172 anos de presenza na nosa cidade.\nPazo de San Xosé de Vista Alegre, Randufe\nPosiblemente a residencia pacega máis recoñecida de Tui, xunto á Pousa das Sobreiras ou do Bispo. Segundo Suso Vila a súa orixe está a comezos do século XVIII e un vello escudo coas armas dos Padilla o relaciona posiblemente o cóengo Martín Padilla ou o licenciado Gerónimo de Padilla, provisor e vigado xeral de Tui.\nA mediados do século XVIII é mercado polo fidalgo D. Fernando Pérez Escudero, rexedor da cidade en 1755. No século XIX pasa a máns da familia Maceira, que instalan no lugar una factoría industrial, na que traballa como xerente Jose Benito Lago Maceira, que acaba mercando o propio pazo. Casado con Carlota González, son os pais de Manuel Lago González, o egrexio eclesiástico tudense. Será a súa sobriña, Carlota Lago, que acabe sendo propietaria do pazo e xunto ao seu esposo, o construtor Rodolfo Lama, realizaron unha rehabilitación integral deste inmoble.\nConserva aínda dúas coxías ou corredores de liñas austeras da súa estrutura orixinal, enriquecida logo con dúas solainas con amplas balaustradas e finalmente coa torre realizada na reforma do século XX que tamén afecta a súa capela. Posúe un amplo xardín de carácter romántico.\nA Macoca Alto dos Cubos Cruceiro San Bartolomeu Pazo San Xosé de Vista Alegre Ponte da Veiga San Nomedio Seminario Virxe do Camiño\nEtiquetas: A Macoca Alto dos Cubos Cruceiro San Bartolomeu Pazo San Xosé de Vista Alegre Ponte da Veiga San Nomedio Seminario Virxe do Camiño\n"María Tydeska", o seudónimo da descoñecida poeta tudense María Gloria Pereira García\nA historia é un proceso sempre incompleto, aberto a novas interpretacións, a novas perspectivas, e, moi especialmente, a novos descubrimentos que amplían o noso coñecemento do pasado, próximo ou remoto, enriquecendo a nosa memoria. Nas últimas décadas a investigación ten orientado as súas pescudas ao mundo das mentalidades, da vida cotiá, dos sectores desfavorecidos, e, moi especialmente, no que atinxe á mulleres e ao feminino. Unha das lagoas que en numerosas oportunidades temos recollido neste mesmo blog é a reducida presenza da nosa cidade no ámbito literario e tamén a limitada nómina de escritores tudenses que coñecemos, dos que moitos nomes son completamente descoñecidos para a maioría dos tudenses. Un destes nomes repetido en diversas oportunidades era dunha autora tudense chamada María Tydeska. Un nome certamente evocador da súa ascendencia pero do que se carecía doutros datos máis aló da súa mención. No ano 2012 a investigadora na Universidade de Vigo, Amparo Solla Gonz\nNa morte dun tudense de "vocación", Luis H. de Larramendi\nHai escasos días ollando un xornal dixital sobresaltoume a noticia da morte de Luis Hernando de Larramendi o pasado 11 de febreiro en Madrid. De seguro que a maioría dos nosos lectores descoñecen a esta figura senlleira no panorama empresarial de España (conselleiro de Mapfre e Vicepresidente da Fundación Mapfre como principais referencias e tamén avogado especializado en temas de propiedade industrial e intelectual) pero que traemos hoxe a este post polo que nos atinxe, por que Luis H. de Larrramendi mantivo unha estreita relación coa nosa cidade. Nos numerosos obituarios publicados nestes días na prensa os interesados poden achegarse á súa inxente traxectoria empresarial, pero tamén a súa clara conciencia, na liña aberta polo seu pai Ignacio Larramendi o refundador da aseguradora Mapfre, que dende a empresa existe o que hoxe se denomina “Responsabilidade social corporativa” que debe devolver á sociedade parte dos beneficios que a propia empresa recibe desa mesma sociedade. Un con\nAntonio Enriquez Graña\nAntonio Oliver Rubio\nCarlos Pérez-Fonterosa; Grupo Filatélico de Tui\nCruceiro San Bartolomeu\nJosé Casal Aboy\nJosé González Garcia\nMaría Gloria Pereira Garcia\nPazo San Xosé de Vista Alegre\nExposición “O Camiño Portugués. Lembranzas de mar e pedra” - Esta exposición asoma, a través de 120 fotografías do século XIX ao XXI, ás realidades, paisaxes e patrimonio da Ruta Xacobea que une as cidades do Porto e...\nTuy hacia el urbanismo de la contemplación y el ocio - El alcalde Tuy acaba de anunciar la peatonalización de la no hace mucho arteria circulatoria que recorre el Tuy tradicional. Que permitía al vi...\n17 de Maio DIA DA NOSA FALA - ROSALIA A NOSA NAI E SEÑORA Nesta nova entrada quero adicala ó día das Letras Galegas de este ano 2022, escrita pois, no noso idioma galego. Hoxe, ...\nPrograma Semana Santa 2022 - Tui -


Xulio Ferreiro: “Algunhas cidades negámonos a participar nunha estrutura, a FEMP, submisa aos ditados do Goberno central” | El Boletín Coruñés\n← A premiada proposta El Eunuco abre a fin de semana no Teatro Colón\nA Coruña quere levar o dereito humano á auga a toda a súa xestión →\nXulio Ferreiro: “Algunhas cidades negámonos a participar nunha estrutura, a FEMP, submisa aos ditados do Goberno central”\nO alcalde da Coruña, Xulio Ferreiro, explicou na mañá deste luns a súa postura durante o Pleno da Federación Española de Municipios e Provincias (FEMP), que\no pasado sábado deulle a presidencia do organismo ao rexedor de Vigo, Abel Caballero, nunha votación na que Ferreiro optou pola abstención. “Houbo unha serie de cidades, como Madrid, Barcelona, Santiago, Ferrol, Cádiz, Zaragoza ou A Coruña, que decidimos que non iamos participar nunha estrutura pensada só para o reparto de poder dos dous grandes partidos, e onde a outros partidos se lles deixa algún posto simbólico”, expuxo o alcalde coruñés, asinante, xunto aos dirixentes doutras sete cidades do Estado, dun comunicado onde se demanda un “cambio profundo nos órganos de representación da FEMP”.\nFerreiro cualifica ao organismo estatal como “unha estrutura que, nos últimos anos, foi\nabsolutamente submisa aos ditados do Goberno central, de cerceamento da autonomía municipal e das posibilidades das facendas locais”, unha visión que explica a postura da Coruña no Pleno do sábado. “Aínda que se nos ofreceu a este conxunto de cidades a posibilidade de estar aí, todas xuntas decidimos que nós imos traballar doutro xeito. Se se nos deixa, estaremos nas comisións, para ver o traballo que fan, pero desde logo o que non quixemos foi participar desa estrutura”, sinalou o alcalde.\nPor outra parte, Ferreiro fixo unha primeira avaliación dos primeiros cen días no Concello. “Nós tiñamos un compromiso de poñer en marcha as 25 medidas nos 100 primeiros días de goberno e ese obxectivo está cumprido ao 90%”, indicou. “Iniciamos o camiño, que é ao que nos comprometemos. Se a erradicación dos asentamentos precarios estaba entre as 25 medidas non era para rematar con eles en 100 días, xa que este sería un obxectivo irrealizable, pero si para deseñar un plan e o plan está sendo deseñado nestes momentos”, exemplificou, antes de cualificar como “moi positivo” o seguimento que se está a facer do programa electoral. “Marcámonos a nós mesmos unha axenda esixente para meternos presión e non despistarnos e, ao mesmo tempo, para que a xente poida comprobar o que estamos facendo: se estamos cumprindo o programa ou non. É algo sen precedentes, nunca vin que un goberno fose sometido a un chequeo tan minucioso sobre o cumprimento do seu programa e isto ten que ver, tamén, coas novas formas de facer política”, valorou.\nAdemais, Ferreiro avanzou esta mañá que ao longo da semana tentará retomar as conversas co grupo municipal do PSOE. “Quero pensar que podemos reconducir a situación”, apuntou o rexedor da Coruña, que convida aos socialistas a traballar para “facilitar políticas novas, políticas de progreso e sociais”.


Os dentistas ven frutificar as súas peticións: só terán que abrir para urxencias - Pontevedra Viva\nDomingo 5 de Abril, 2020 ás 10:14 do Domingo 5 de Abril, 2020\nDentista no centro de saúde de Marín\nO Colexio de Dentistas de Pontevedra e Ourense recibiu nos últimos días unha carta do Ministerio de Sanidade na que se dá resposta ás peticións realizadas, xunto a outros colexios profesionais integrados no Consello Gallego de Odontólogos e Estomatólogos, semanas atrás. Comunícaselles que a normativa vixente permite a suspensión da apertura das clínicas, limitando a atención a casos urxentes que se atenderán nunha rede de clínicas habilitadas para o efecto durante o tempo que dure o estado de alarma.\nDesde o Colexio pontevedrés deuse a coñecer esta nova situación a través dun comunicado no que lembran que a profesión practicou máis que nunca a empatía coas autoridades sanitarias ante a confusión que xeraron as medidas adoptadas, pero engaden que, entendendo perfectamente que a súa mirada está posta agora nos centros hospitalarios, esperan contar co apoio necesario no momento en que poidan renovar a súa actividade clínica.\nRespecto diso, indican que, como profesionais da saúde, a actualización constante dos seus coñecementos é unha norma, por iso están abocados xa á elaboración de novos protocolos de traballo para o momento en que sexa posible retomar o seu exercicio clínico.\nAdemais, queren salientar que, desde o inicio desta crise, os dentistas puxéronse ao dispor das autoridades para colaborar en todo o que precisasen e cumpriron de forma escrupulosa coas súas instrucións. Así, o Colexio de Pontevedra e Ourense canalizou a entrega aos centros hospitalarios de equipos de protección que utilizan na súa actividade profesional diaria e abriu un rexistro de voluntarios para axudar no que se necesite.\nO Colexio de Dentistas de Pontevedra e Ourense, que representa a máis de 1.000 profesionais e 4.000 persoas que traballan nas súas clínicas como persoal auxiliar, sinala que a todos lles embarga unha gran preocupación pola grave crise sanitaria. Por esa razón dirixíronse á Consellería de Sanidade, tanto desde o Consello Gallego de Odontólogos e Estomatólogos como desde a mesma institución colexial para pedir que se decretase o peche das clínicas dentais, mantendo unicamente a atención en casos de urxencia xustificada.\nOs motivos desta petición están relacionados coa propia natureza da práctica da odontoloxía, que se realiza a moi pouca distancia física do paciente, converténdonos en posibles vectores de transmisión desta enfermidade. As clínicas dentais requiren protocolos e protección específica non sempre dispoñible actualmente xa que, como é lóxico, destinouse prioritariamente á sanidade pública.


O BNG de Redondela asegura que o PP local fai "o ridículo político" coa problemática de Radio Redondela - Comarcas na Rede\nHomeComarcasRedondelaO BNG de Redondela asegura que o PP local fai "o ridículo...\nO BNG de Redondela saíu hoxe ao paso da petición do PP local dunha reunión do Consello de Administración da Radio Municipal para tratar a situación do persoal do mesma e cualificou a postura dos populares como “un novo caso de ridículo político”.\nA apoio do Bloque Nacionalista Galego á conformación dun governo de progreso en Redondela, sinalan os nacionalistas redondeláns, “permitíu entre outras cousas que o Partido Popular pasara á oposición”. “A sensación que dende aquela demostraron, foi a dun “castelo de naipes”, que se desmorona –afirma o portavoz nacionalistas Xoán Carlos González–, primeiro co abandono da política local por parte do seu candidato, ao que seguíu unha liña de acción política dende a oposición cun único interese revanchista”.\nO BNG aclara que dende novembro do ano 2020, xa eran coñecedores da situación do persoal de Radio Redondela e que a demanda pública dun Consello de Administración “demostra o escaso interese en facer política por parte dos populares. Neste caso únese á desiformación á que queren someter á veciñanza, ao nulo interese dunha problemática que vén dende novembro”.\nDende o BNG trasladan á veciñanza que o Consello de Administración celebrouse hai un par de semanas e nel tratouse a situación da dirección, e traballadoras. “Estamos pois, ante un novo caso de “de ridículo político”, ao que nos xa nos tén acostumando o PP redondelán”, afirma o BNG.\nXoán Carlos González lembra que “como oposición resposable”, en decembro do 2020 os nacionalistas puxéronse en contacto coa concelleira-presidenta de Radio Redondela, Susana Couñago, “quen nos informou de primeira man da situación, xunto ás xestións realizadas. A partires daquel momento, iniciouse a tramitación da xuntanza do Consello de Administración, que agora reclama do PP”.


Dende : 02/09/2021 - Ata : 01/10/2021\nProcedemento para solicitar as subvencións aprobadas polo Concello de Pontevedra, en réxime de concorrencia competitiva, destinadas a financiar investimentos dirixidos á modernización, mellora, adaptación e dixitalización do sector económico do Concello de Pontevedra.\nOs gastos que se financian son os realizados en locais, establecementos comerciais ou centros de traballo do Concello que estean efectivamente executados e pagados entre o 14/03/2020 e o 31/12/2021.\nTer o domicilio social e fiscal no Concello de Pontevedra e desenvolver unha actividade económica nun local, establecemento ou centro de traballo determinado aberto ao público e con atención directa a este que estea situado no Concello de Pontevedra. No caso de persoas emprendedoras sinaladas no apartado 1. c) o domicilio fiscal poderá estar noutro Concello, pero deberán desenvolver a súa actividade nun local situado no Concello de Pontevedra.\nDende esta sede electrónica, achegando o formulario debidamente cuberto xunto coa documentación prevista no artigo 9 das bases da convocatoria.\nPara presentar a solicitude electronicamente vostede deberá identificarse previamente na sede mediante o sistema Cl@ve, ou ben mediante o seu usuario e contrasinal (este último só válido para persoas físicas) e acceder á tramitación electrónica desta solicitude premendo no botón "rexistro electrónico".\nPara achegar documentación complementaria para unir ao seu expediente de solicitude de subvención, fóralle requirida ou non, poderá empregar o procedemento 131 Achega de documentación complementaria, premendo no seguinte enlace:\n131 Achega de documentación complementaria.\nDocumento de Relación nominal de traballadores á data do mes anterior á publicación desta convocatoria no BOPPO.\n01 Bases para a concesión, en réxime de concorrencia competitiva, de subvencións destinadas á realización de investimentos para a modernización, mellora, adaptación e dixitalización do sector económico e comercial do Concello de Pontevedra\nDende : 02/09/2021\nAta : 01/10/2021